CELEX: C2006/048/28
Language: el
Date: 2006-02-25 00:00:00
Title: Υπόθεση C-425/05: Προσφυγή της Επιτροπής των Ευρωπαϊκών Κοινοτήτων κατά της Ιρλανδία που ασκήθηκε στις  29-11-2005

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/15
            
         Προσφυγή της Επιτροπής των Ευρωπαϊκών Κοινοτήτων κατά της Ιρλανδία που ασκήθηκε στις 29-11-2005
   (Υπόθεση C-425/05)
   (2006/C 48/28)
   Γλώσσα διαδικασίας: η αγγλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Ulrich Wölker και Michael Shotter, με τόπο επιδόσεων στο Λουξεμβούργο, άσκησε στις 29-11-2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιρλανδίας.
   Η προσφεύγουσα ζητεί από το Δικαστήριο:
   
               1)
            
            
               Να αναγνωρίσει ότι η Ιρλανδία, παραλείποντας να γνωστοποιήσει τις πληροφορίες για το μεθυλοβρωμίδιο που αναφέρονται στο άρθρο 4, παράγραφος 2, iii, τις πληροφορίες για τα halons που αναφέρονται στα άρθρα 4, παράγραφος 4, iv και 5, παράγραφος 3 καθώς και τις πληροφορίες για το πρόγραμμα και το πόρισμα των δειγματοληπτικών ελέγχων στις εισαγωγές ελεγχομένων ουσιών που αναφέρονται στο άρθρο 20, παράγραφος 3, του κανονισμού (ΕΚ) 2037/2000 (1) του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος, παρέβη τις υποχρεώσεις που υπέχει από τα άρθρα 4, παράγραφος 2, iii, 4, παράγραφος 4, iv, 5, παράγραφος 3, και 20, παράγραφος 3 του κανονισμού·
            
         
               2)
            
            
               να καταδικάσει την Ιρλανδία στα έξοδα.
            
         Ισχυρισμοί και κύρια επιχειρήματα
   Τα άρθρα 4, παράγραφος 2, iii, 4, παράγραφος 4, iv, 5, παράγραφος 3, και 20, παράγραφος 3 του κανονισμού προβλέπουν την υποβολή πληροφοριών προς την Επιτροπή όσον αφορά τα κύρια θέματα που καλύπτει ο κανονισμός. Η γνωστοποίηση των πληροφοριών αυτών –π.χ., η άπαξ του έτους παροχή πληροφοριών για το μεθυλοβρωμίδιο και τα halons, μαζί με τις πληροφορίες για το πρόγραμμα και το πόρισμα των δειγματοληπτικών ελέγχων στις εισαγωγές ελεγχομένων ουσιών– είναι σημαντική για την επίτευξη των στόχων που θέτει ο κανονισμός και την εφαρμογή των δεσμεύσεων που ανέλαβε η Ευρωπαϊκή Κοινότητα από τη Σύμβαση της Βιέννης για την προστασία της στιβάδας του όζοντος και των υποχρεώσεων που πηγάζουν από το Πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος, τα οποία έχει υπογράψει η Κοινότητα με την απόφαση του Συμβουλίου 88/540/ΕΟΚ (2).
   Η Ιρλανδία δεν έχει γνωστοποιήσει μέχρι σήμερα στην Επιτροπή τις απαιτούμενες βάσει των ανωτέρω άρθρων του κανονισμού πληροφορίες.
   
      (1)  Κανονισμός (ΕΚ) 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος. ΕΕ L 244, 29.9.2000 σ.1 -24
   
   
      (2)  ΕΕ L 297, 31.10.1998, σ.8